title: 2011/584/ES: 2011 m. gegužės 10 d. Europos Parlamento sprendimas dėl Europos vaistų agentūros 2009 finansinių metų biudžeto įvykdymo patvirtinimo#2011 m. gegužės 10 d. Europos Parlamento rezoliucija, su pastabomis, sudarančiomis neatskiriamą sprendimo dėl Europos vaistų agentūros 2009 finansinių metų biudžeto įvykdymo patvirtinimo dalį

text:
27.9.2011

               LT

               Europos Sąjungos oficialusis leidinys

               L 250/173

         EUROPOS PARLAMENTO SPRENDIMAS
   2011 m. gegužės 10 d.
   dėl Europos vaistų agentūros 2009 finansinių metų biudžeto įvykdymo patvirtinimo
   (2011/584/ES)
   EUROPOS PARLAMENTAS,

               —

               atsižvelgdamas į Europos vaistų agentūros 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos vaistų agentūros 2009 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 726/2004, įsteigiantį Europos vaistų agentūrą (3), ypač į jo 68 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7–0153/2011),

               1.

               atideda savo sprendimą patvirtinti Europos vaistų agentūros vykdomajam direktoriui, kad Agentūros 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos vaistų agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 28.

      (2)  OL L 248, 2002 9 16, p. 1.

      (3)  OL L 136, 2004 4 30, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2011 m. gegužės 10 d.
      su pastabomis, sudarančiomis neatskiriamą sprendimo dėl Europos vaistų agentūros 2009 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos vaistų agentūros 2009 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos vaistų agentūros 2009 finansinių metų galutinių metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

                  —

                  atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į Europos Parlamento ir Tarybos reglamentą (EB) Nr. 726/2004, įsteigiantį Europos vaistų agentūrą (3), ypač į jo 68 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

                  —

                  atsižvelgdamas į Vidaus Audito tarnybos 2009 m. metinę Europos vaistų agentūros vidaus audito ataskaitą,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7–0153/2011),

                  A.

                  kadangi Audito Rūmai savo ataskaitoje apie Europos vaistų agentūros 2009 finansinių metų metines finansines ataskaitas pateikė sąlyginę nuomonę dėl pagal finansines ataskaitas vykdytų operacijų teisėtumo ir tvarkingumo;

                  B.

                  kadangi 2010 m. gegužės 5 d. Parlamentas patvirtino Agentūros vykdomajam direktoriui, kad Agentūros 2008 finansinių metų biudžetas įvykdytas (5), ir prie sprendimo dėl biudžeto įvykdymo patvirtinimo pridėtoje rezoliucijoje, inter alia:

                              —

                              reiškė susirūpinimą dėl Audito Rūmų išvadų, jog 36 000 000 EUR biudžeto asignavimų buvo perkelta (19,7 % biudžeto) ir 9 700 000 EUR asignavimų (5,3 % biudžeto) – panaikinta,

                              —

                              ragino Agentūrą pagerinti savo viešųjų pirkimų procedūrų kokybę, kad būtų pašalinti Audito Rūmų nustatyti trūkumai (pavyzdžiui, susiję su kainos kriterijų vertinimo metodų taikymu ir su esminiu poreikiu pagrįsti procedūrų pasirinkimą);

                  C.

                  kadangi Agentūros 2009 m. biudžetas buvo 194 000 000 EUR, t. y. 6,28 % didesnis nei 2008 finansiniais metais;

                  D.

                  kadangi Agentūros biudžetas finansuojamas ir iš Sąjungos biudžeto, kuris sudaro 18,52 % visų 2009 m. įplaukų, ir didžiausia dalimi iš farmacinių įmonių mokamų mokesčių ir kadangi dėl to Sąjungos bendras įnašas 2008–2009 m. sumažėjo 9,2 %;

         Bendrosios pastabos

                  1.

                  itin susirūpinęs dėl Agentūros atsakymų į Audito Rūmų ir Vidaus audito tarnybos (VAT) iškeltus svarbius klausimus, pvz.:

                              i)

                              dėl viešųjų pirkimų procedūrų valdymo;

                              ii)

                              dėl įgyvendinimo procedūrų, susijusių su savo darbuotojų ir ekspertų interesų konfliktų nustatymu ir valdymu, nepakankamo laikymosi;

                              iii)

                              dėl įdarbinant darbuotojus taikomų kriterijų;

                  2.

                  ypač mano, kad minėtieji aspektai galėtų lemti:

                              i)

                              nuolatines viešųjų pirkimų procedūrų valdymo klaidas, pvz., tokias, kurios buvo nustatytos 2009 m. ir kurios sudaro didelę bendro Agentūros biudžeto dalį, ir dėl to galėtų būti pakenkta pagal Agentūros ataskaitas vykdytų operacijų teisėtumui ir tvarkingumui;

                              ii)

                              galimą pavojų darbuotojų (ekspertų), dalyvaujančių atliekant vaistų vertinimą, nepriklausomumui;

                              iii)

                              galimus trūkumus įdarbinant darbuotojus (ekspertus), dėl kurių galėtų būti ne tik diskvalifikuojami kompetentingi kandidatai ir (arba) įdarbinami žemesnės kvalifikacijos kandidatai, bet ir galėtų būti daromas neigiamas poveikis Agentūros mokslinio vertinimo srities darbui;

         Biudžeto ir finansų valdymas

         Viešųjų pirkimų procedūros

                  3.

                  nerimauja dėl Audito Rūmų išvadų, kad nustatyta viešųjų pirkimų procedūrų klaidų, kurios sudaro didelę bendro 2009 finansinių metų Agentūros biudžeto dalį; pabrėžia, kad Audito Rūmai jau 2008 m. nustatė šios srities trūkumų, ypač susijusių su kainos kriterijų vertinimo metodų taikymu ir su procedūrų pasirinkimo pagrindimu;

                  4.

                  ypač pripažįsta tai, kad 2009 m. vykdydama daugelį pagal IT pagrindų sutartis atliktų didelių viešųjų pirkimų, kurių sąmatinė vertė yra 30 000 000 EUR, procedūrų Agentūra padarė keletą klaidų tuo metu, kai pradėjo atvirą procedūrą, pvz.:

                              i)

                              buvo sutarties skyrimo kriterijų vertinimo skaičiavimo klaidų;

                              ii)

                              vertinimo komiteto narys pateikė netinkamus vertinimo dokumentus;

                              iii)

                              trūko įrodymų, kad atrankos kriterijų vertinimo metodas buvo taikomas nuosekliai, o tai leido juos laisvai interpretuoti;

                              iv)

                              atlikta nepakankamai patikrinimų, kad sumažėtų klaidų rizika prieš pradedant derybų procedūrą, kuri dėl sutarties skyrimo kriterijų vertinimo klaidų nepadėjo užtikrinti to, jog būtų pasiektas geriausias ekonominis pasiūlymas;

                  5.

                  taip pat pripažįsta tai, kad kitose dvejuose derybose su vieninteliu tiekėju dėl viešųjų pirkimų, kurių vertė yra 5 300 000 EUR ir 4 000 000 EUR, taip pat padaryta keletas klaidų pradedant atvirą procedūrą, pvz.:

                              i)

                              nepaskelbtas formalus kvietimas teikti paraiškas;

                              ii)

                              iš anksto neparuoštos išsamios techninės specifikacijos;

                              iii)

                              prieš derybas techninėse specifikacijose neaiškiai apibrėžtos visos numatomos pirkti prekės;

                              iv)

                              nepaskirtas vertinimo komitetas;

                              v)

                              neparengta vertinimo ataskaita;

                  6.

                  taigi atkreipia dėmesį į tai, kad Agentūra ir nesilaikė atitinkamų įvairių viešųjų pirkimų taisyklėse nustatytų reikalavimų;

                  7.

                  nepasiruošęs susitaikyti su tuo, kad Agentūra nesugebėjo įdiegti kontrolės sistemos, kurią įgyvendinant būtų išvengiama nuolatinių klaidų, dėl kurių kenkiama pagal Agentūros ataskaitas vykdytų operacijų teisėtumui ir tvarkingumui, ar jos būtų laiku nustatomos; atsižvelgdamas į tai, ragina Agentūrą pagerinti savo viešųjų pirkimų procedūrų kokybę, kad būtų pašalinti Audito Rūmų nustatyti trūkumai;

                  8.

                  ragina Agentūrą sudaryti daugiametį viešųjų pirkimų planą, pagal kurį būtų užtikrinama griežtesnė techninė ir procedūrinė kontrolė, ir iki 2011 m. birželio 30 d. šiuo klausimu atsiskaityti biudžeto įvykdymą tvirtinančiai institucijai;

                  9.

                  ragina Agentūrą užtikrinti, kad viešųjų pirkimų procedūrų rezultatai būtų patikrinami prieš sudarant sutartis; reikalauja, kad išsamios techninės specifikacijos visada būtų rengiamos atsižvelgiant į Audito Rūmų išvadas;

         Asignavimų perkėlimas į kitą laikotarpį

                  10.

                  nerimauja dėl to, kad Audito Rūmai pranešė, jog buvo perkelta 19 500 000 EUR (30 % Agentūros asignavimų) ir jog apytikriai 14 800 000 EUR perkeltų lėšų skirta metų pabaigoje dar neįgyvendintai veiklai (arba tam tikrais atvejais negautoms prekėms); pabrėžia, kad ši padėtis parodo vėlavimus įgyvendinant veiklą, finansuojamą pagal Agentūros biudžeto II antraštinę dalį (Pastatai, įranga ir kitos veiklos išlaidos), ir kad Agentūra nesilaiko biudžeto metinio periodiškumo principo; įvertino Agentūros atsakymą į šias pastabas ir džiaugiasi dėl jos dedamų pastangų sumažinti į kitus metus perkeliamas sumas; ragina Agentūrą tęsti šį darbą siekiant visiškai laikytis metinio periodiškumo principo;

                  11.

                  atkreipia dėmesį į tai, kad Audito Rūmai ankstesniais finansiniais metais jau pranešė apie aukštą asignavimų perkėlimų lygį ir nerimauja dėl to, kad esant šiai padėčiai pažeidžiamas metinio periodiškumo principas; ypač pažymi tai, kad 2008 m. 36 000 000 EUR biudžeto asignavimų buvo perkelta (19,7 % 2008 m. biudžeto) ir 9 700 000 EUR asignavimų (5,3 % 2008 m. biudžeto) – panaikinta;

         Pajamos iš mokesčių

                  12.

                  ragina Agentūrą užtikrinti geresnį savo finansinių ir mokslinių paslaugų koordinavimą, kad būtų sumažintas nepriimtinas didelis vėlavimas, susijęs su vykdomaisiais raštais sumoms išieškoti; iš esmės pažymi, kad Audito Rūmai pranešė, jog du iš dešimties testuotų vykdomieji raštai sumoms išieškoti (dėl 226 200 EUR ir 110 200 EUR) buvo labai vėluojantys (atitinkamai 21 ir 5 mėnesius), ir tai pažeidė Agentūros vidaus taisykles;

                  13.

                  pabrėžia, kad Agentūros biudžetas finansuojamas iš Sąjungos biudžeto ir iš farmacijos pramonės pareiškėjų, kurie kreipiasi prašydami išduoti ar pratęsti Sąjungos leidimą prekiauti, įmokų; Tačiau atkreipia dėmesį į tai, kad iš Sąjungos biudžeto skiriama dalis sudaro tik 18,7 % viso Agentūros biudžeto ir kad per keletą pastarųjų metų ji palaipsniui mažėjo, pavyzdžiui, 2005 m. ji sudarė 22,7 %; pabrėžia, kad bendras Agentūros biudžetas sudarė 194 389 000 EUR;

         Užsienio valiutos keitimo sandoriai

                  14.

                  tikisi, kad Agentūra apdairiai vykdys ilgalaikę išankstinių užsienio valiutos keitimo sandorių sudarymo politiką siekiant dalį administracinio biudžeto apsaugoti nuo nepalankių svaro sterlingų keitimo kurso svyravimų; tikisi, kad Agentūra šiuos sandorius vykdys apdairiai, kad būtų išvengta valiutos keitimo nuostolių, kurie 2009 m. sudarė 900 000 EUR; pažymi, kad ši Audito Rūmų pastaba kartojasi; reikalauja, kad Agentūra Parlamento kompetentingam komitetui nedelsdama praneštų apie persvarstytą iždo politiką; kontroliuos, kaip vykdoma patikslinta iždo politika;

                  15.

                  pažymi, kad Agentūros audito patariamasis komitetas iš naujo įvertino, priėmė ir oficialiai patvirtino iždo politiką; ragina Agentūrą iki 2011 m. birželio 30 d. pateikti Parlamentui persvarstytos iždo politikos įgyvendinimo apžvalgą;

         Veikla

                  16.

                  mano, kad esamų sistemų, padedančių remti Agentūros mokslines rekomendacijas žmonėms skirtų vaistų klausimais, adekvatumo ir veiksmingumo vertinimas yra svarbi Agentūros veiklos vertinimo priemonė; patvirtina, kad VAT atliko auditą ir nustatė itin didelių trūkumų šioje srityje;

         Interesų konfliktų valdymas

                  17.

                  mano, jog nepriimtina tai, kad Agentūra netaiko atitinkamų taisyklių veiksmingai ir kad dėl to nėra jokių garantijų, kad žmonėms skirtų vaistų vertinimą atlieka nepriklausomi ekspertai; pabrėžia, kad keliose ankstesnėse VAT metinėse audito ataskaitose Agentūros klausimu pateikta dvylika labai svarbių rekomendacijų ir viena visų svarbiausia rekomendacija, kurių daugelis yra susijusios su ekspertų nepriklausomumu, ir kad šios rekomendacijos vis dar buvo neįgyvendintos 2009 m., nors pati seniausia rekomendacija pateikta 2005 m.;

                  18.

                  atkreipia dėmesį į tai, kad buvęs Agentūros vykdomasis direktorius dirba konsultavimo bendrovėje, kuri, be kita ko, pataria farmacinėms įmonėms klausimais, susijusiais su naujų vaistų kūrimu ir jų pateikimo į rinką laikotarpio mažinimu; pabrėžia, kad šis žingsnis kelia tam tikrų abejonių dėl Agentūros faktinio nepriklausomumo; pažymi, kad pagal Europos Sąjungos pareigūnų tarnybos nuostatų (6) 16 straipsnį valdančiajai tarybai suteikiama didelė savarankiškumo teisė leisti ar uždrausti tokios rūšies darbą; atkreipia dėmesį į tai, kad pritarusi būsimam buvusio Agentūros vykdomojo direktoriaus darbui valdančioji taryba galiausiai nusprendė nustatyti apribojimus, susijusius su jo naująja ir būsima profesine veikla; vis dėlto prašo, kad Agentūra iki 2011 m. birželio 30 d. biudžeto įvykdymą tvirtinančiai institucijai pateiktų ataskaitą, kurioje būtų nurodyti visi panašūs atvejai, pasitaikę nuo Agentūros įsteigimo, ir kurioje būtų išsamiai paaiškintas valdančiosios tarybos sprendimas kiekvienu atveju;

                  19.

                  nėra pasirengęs susitaikyti su tuo, kad Agentūra veiksmingai nesilaiko savo elgesio kodekso nustatydama valdančiosios tarybos ir komiteto narių, ekspertų ir Agentūros darbuotojų nepriklausomumo ir konfidencialumo principus ir gaires; tikisi, kad Agentūra prieš paskirdama už konkrečių vaistų projektus atsakingus asmenis kruopščiai įvertins, ar deklaruoti darbuotojų interesai galėtų daryti įtaką jų nešališkumui ir nepriklausomumui; be to, ragina Agentūrą pagrįsti dokumentais ir įvertinti savo patikrinimus ir registruoti atitinkamus sprendimus dėl paskyrimo, kurie turi būti skelbiami jos interneto svetainėje;

                  20.

                  pabrėžia, kad Agentūros reputacijai galėtų būti daroma įtaka tais atvejais, kai vertinimais suabejojama galimo interesų konflikto pagrindu;

                  21.

                  primygtinai reikalauja, kad Agentūra biudžeto įvykdymą tvirtinančiai institucijai pateiktų informaciją apie priemones, kurių ji ėmėsi nuo savo įsteigimo siekdama užtikrinti savo ekspertų nepriklausomumą;

                  22.

                  kelia klausimą dėl to, kad Audito Rūmų ataskaitose Agentūros metinių sąskaitų klausimu nuo 2006 m. nenurodomi trūkumai, susiję su ekspertų nepriklausomumo vertinimu;

                  23.

                  prašo, kad jam būtų pranešta, ar buvo patikrintas ekspertų ir darbuotojų, susijusių su bet kurių benfluorekso grupės vaistų atvejais, nepriklausomumas, kaip tai buvo padaryta ir kaip buvo patikrinti jų deklaruoti interesai;

         Procedūros, padedančios atlikti žmonėms skirtų vaistų mokslinį vertinimą

                  24.

                  nėra pasirengęs susitaikyti su tuo, kad Agentūros žmonėms skirtų vaistų bylose pateikiama informacija yra neišsami; taigi ragina Agentūrą užtikrinti, kad svarbiausią informaciją būtų galima lengvai rasti ir kad būtų parengtos visos su dokumentų saugojimo sistema susijusios gairės;

                  25.

                  be to, prašo Agentūros užbaigti sudaryti Europos ekspertų duomenų bazę ir nuolat ją atnaujinti, kaip reikalaujama Reglamente (EB) Nr. 726/2004, bei apie tai informuoti biudžeto įvykdymą tvirtinančią instituciją; taip pat ragina Agentūrą sudaryti galimybes tam, kad duomenų bazėse SIAMED ir „Produktų apžvalga“ būtų galima veiksmingai rasti informaciją;

         Agentūros vaidmuo ir kompetentingos nacionalinės institucijos

                  26.

                  ragina Agentūrą informuoti biudžeto įvykdymą tvirtinančią instituciją apie savo susitarimo su valstybėmis narėmis dėl vaidmenų ir užduočių perdavimo kompetentingoms nacionalinėms institucijoms tuo atveju, kai ji susiduria su tokiais klausimais kaip komitetų, ekspertų ir vertinimo proceso nepriklausomumas, sąlygas nuo susitarimo įsigaliojimo dienos ir apie įgyvendinimo lygį, įskaitant išsamius jos raidos duomenis; mano, kad, kol susitarimas su valstybėmis narėmis bus visiškai įgyvendintas, Agentūra atsako už esamų savo ekspertų interesų konfliktų nustatymo ir valdymo procedūrų įgyvendinimą;

         Konsultavimas moksliniais klausimais

                  27.

                  palankiai vertina Agentūros pastangas daugiau konsultuoti moksliniais klausimais pradedant kurti naujus vaistus; taip pat palankiai vertina tai, kad diegiamos naujos priemonės, padedančios sparčiau įvertinti visuomenės sveikatai itin svarbius vaistus ir pagreitinti telematikos programų rengimą ir įgyvendinimą;

         Žmogiškųjų išteklių valdymas

                  28.

                  ragina Agentūrą užtikrinti, kad laikiniesiems darbuotojams nebūtų skiriamos užduotys, susijusios su neskelbtina informacija; iš esmės pripažįsta, kad Agentūra įdarbina laikinuosius darbuotojus (32 darbuotojus 2009 m.) su sąlyga, kad kandidatai išlaiko sutartininkams skirtą testą, ir kai kurie laikinieji darbuotojai atlieka užduotis, susijusias su neskelbtina informacija, arba turi prieigą prie neskelbtinos informacijos; pabrėžia, kad esama pavojaus padaryti saugumo pažeidimų, susijusių su laikinųjų darbuotojų prieiga prie neskelbtinos informacijos ar su jų nežinojimu, kokios procedūros laikytis;

                  29.

                  ragina Agentūrą tobulinti savo įdarbinimo procesą ir užtikrinti, kad jos dokumentai būtų tvarkomi teisingai; iš esmės pripažįsta, kad VAT rado šios srities trūkumų; taip pat pabrėžia, kad dėl įdarbinimo procedūrų dokumentų trūkumo sumažėja Agentūros galimybė atremti kaltinimus dėl nevienodų sąlygų kandidatams ir (arba) nesąžiningų sprendimų įdarbinant darbuotojus; be to, mano, kad, kadangi konkurencija yra ribota, gali būti, kad įdarbinami darbuotojai padarant ne patį optimaliausią pasirinkimą, ir žmogiškieji bei finansiniai ištekliai gali būti naudojami neveiksmingai;

         Vidaus auditas

                  30.

                  nėra pasirengęs susitaikyti su tuo, kad 2010 m. gegužės 13 d. vykdomojo direktoriaus patikinimo pareiškime neminimos jokios išlygos ir kad todėl nesilaikoma Agentūros parengtame elgesio kodekse nustatyto įsipareigojimo atsižvelgiant į Vidaus audito tarnybos ir Audito Rūmų patikinimo pareiškimus;

                  31.

                  primena, kad vykdomojo direktoriaus pareiga į savo ataskaitą įtraukti biudžeto įvykdymą tvirtinančiai institucijai skirtą VAT ataskaitų turinio santrauką ir ypač:

                              i)

                              informaciją apie VAT vidaus auditų skaičių ir rūšį;

                              ii)

                              visas rekomendacijas (įskaitant tas, kurias Agentūra galbūt galėtų atmesti); ir

                              iii)

                              visas priemones, kurių imtasi remiantis šiomis rekomendacijomis;

                        kelia klausimą, ar šių rekomendacijų laikytasi ankstesniais finansiniais metais, ir prašo Agentūros biudžeto įvykdymą tvirtinančiai institucijai iki 2011 m. birželio 30 d. pateikti nuo 2007 m. parengtas VAT ataskaitas;

                  32.

                  atkreipia dėmesį į Agentūros iniciatyvą pateikti biudžeto įvykdymą tvirtinančiai institucijai VAT metinę Agentūros vidaus audito ataskaitą; mano, kad tai turėtų būti įprasta skaidrumo praktika ir tikisi, kad visos kitos agentūros taip pat ja vadovausis;

                  33.

                  pripažįsta, kad iš 32 VAT rekomendacijų viena dėl su ekspertais susijusių įgyvendinimo procedūrų yra visų svarbiausia ir dvylika rekomendacijų yra labai svarbios, daugiausia dėl žmogiškųjų išteklių valdymo, darbuotojų interesų konfliktų valdymo ir dėl kitų procedūrų, padedančių teikti Agentūros mokslines rekomendacijas žmonėms skirtų vaistų klausimais; taigi ragina Agentūrą nedelsiant informuoti biudžeto įvykdymą tvirtinančią instituciją apie tikslų šių rekomendacijų turinį; ragina Agentūrą nedelsiant įgyvendinti VAT rekomendacijas ir iki 2011 m. birželio 30 d. pateikti biudžeto įvykdymą tvirtinančiai institucijai priemonių, kurių imtasi ir kurios taikytos siekiant tinkamai laikytis šių rekomendacijų, išsamią apžvalgą; be to, prašo Audito Rūmų stebėti padėtį ir informuoti biudžeto įvykdymą tvirtinančią instituciją apie taikytų priemonių veiksmingumą;

         Veiksmai, kurių Agentūra turi imtis iki 2011 m. birželio 30 d.

                  34.

                  ragina Agentūros vykdomąjį direktorių bendradarbiaujant su VAT atlikti išsamų patikrinimą, ar veiksmingai naudojamos esamos jos darbuotojų ir ekspertų interesų konfliktų nustatymo ir valdymo procedūros, ir iki 2011 m. birželio 30 d. biudžeto įvykdymą tvirtinančiai institucijai pateikti rezultatus;

                  35.

                  reikalauja, kad valdančioji taryba, siekdama ištaisyti viešųjų pirkimų procedūrų trūkumus, skubiai priimtų veiksmų planą; ypač prašo, kad Agentūros vykdomasis direktorius, bendradarbiaudamas su VAT ir su atitinkamu generaliniu direktoratu (GD), parengtų šį veiksmų planą, kuris apimtų konkrečias priemones ir kalendorinį įgyvendinimo planą; reikalauja, kad Agentūra apie šias konkrečias priemones biudžeto įvykdymą tvirtinančiai institucijai praneštų iki 2011 m. birželio 30 d.;

                  36.

                  taigi ragina Agentūrą iki 2011 m. birželio 30 d. informuoti biudžeto įvykdymą tvirtinančią instituciją apie priemones, kurių imtasi, ir apie padarytus patobulinimus, susijusius su visomis šiomis rūpimomis temomis;

                  37.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2011 m. gegužės 10 d. rezoliucijoje (7) dėl ES agentūrų veiklos, finansų valdymo ir kontrolės.

         (1)  OL C 338, 2010 12 14, p. 28.

         (2)  OL L 248, 2002 9 16, p. 1.

         (3)  OL L 136, 2004 4 30, p. 1.

         (4)  OL L 357, 2002 12 31, p. 72.

         (5)  OL L 252, 2010 9 25, p. 164.

         (6)  OL L 56, 1968 3 4, p. 1.

         (7)  Priimti tekstai, P7_TA(2011)0163 (žr. šio Oficialiojo leidinio p. 269).


title: 2012/602/ES: 2012 m. gegužės 10 d. Europos Parlamento sprendimas dėl Europos GNSS agentūros 2010 finansinių metų biudžeto įvykdymo patvirtinimo#2012 m. gegužės 10 d. Europos Parlamento rezoliucija su pastabomis, sudarančiomis neatskiriamą sprendimo dėl Europos GNSS agentūros 2010 finansinių metų biudžeto įvykdymo patvirtinimo dalį

text:
17.10.2012

               LT

               Europos Sąjungos oficialusis leidinys

               L 286/298

         EUROPOS PARLAMENTO SPRENDIMAS
   2012 m. gegužės 10 d.
   dėl Europos GNSS agentūros 2010 finansinių metų biudžeto įvykdymo patvirtinimo
   (2012/602/ES)
   EUROPOS PARLAMENTAS,

               —

               atsižvelgdamas į Europos GNSS agentūros 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos GNSS agentūros 2010 finansinių metų metinių finansinių ataskaitų su Agentūros atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2010 m. rugsėjo 22 d. Europos Parlamento ir Tarybos reglamentą (ES) Nr. 912/2010, kuriuo įsteigiama Europos GNSS agentūra (3), ypač į jo 14 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7-0127/2012),

               1.

               patvirtina Europos GNSS agentūros vykdomajam direktoriui, kad Agentūros 2010 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos GNSS agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 112.

      (2)  OL L 248, 2002 9 16, p. 1.

      (3)  OL L 276, 2010 10 20, p. 11.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2012 m. gegužės 10 d.
      su pastabomis, sudarančiomis neatskiriamą sprendimo dėl Europos GNSS agentūros 2010 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos GNSS agentūros 2010 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos GNSS agentūros 2010 finansinių metų metinių finansinių ataskaitų su Agentūros atsakymais (1),

                  —

                  atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2010 m. rugsėjo 22 d. Europos Parlamento ir Tarybos reglamentą (ES) Nr. 912/2010, kuriuo įsteigiama Europos GNSS agentūra (3), ypač į jo 14 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą (A7-0127/2012),

                  A.

                  kadangi Europos GNSS agentūra (toliau – Agentūra) 2006 m. tapo finansiškai savarankiška institucija;

                  B.

                  kadangi Audito Rūmai pareiškė, kad negalėjo susidaryti nuomonės dėl Agentūros 2007 finansinių metų finansinių ataskaitų, ir nurodė, kad 2007 m. buvo persvarstoma visa projekto „Galileo“ sandara, o Agentūros finansinės ataskaitos buvo parengtos neaiškiomis teisinėmis aplinkybėmis;

                  C.

                  kadangi Audito Rūmai Agentūros 2008 finansinių metų metinių finansinių ataskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą pateikė su išlygomis;

                  D.

                  kadangi Audito Rūmai pranešė, kad jiems pateiktas pagrįstas patikinimas, jog Agentūros 2009 finansinių metų metinės ataskaitos yra patikimos ir pagal jas atliktos finansinės operacijos yra teisėtos ir tvarkingos;

                  E.

                  kadangi Audito Rūmai savo ataskaitoje dėl Agentūros 2010 finansinių metų metinių finansinių ataskaitų pateikė nuomonę su išlygomis dėl 2010 m. metinių finansinių ataskaitų patikimumo;

                  F.

                  kadangi Parlamentas 2011 m. gegužės 10 d. patvirtino Agentūros vykdomajam direktoriui, kad Agentūros 2009 finansinių metų biudžetas įvykdytas (5), ir kadangi prie biudžeto įvykdymo patvirtinimo pridėtoje rezoliucijoje, be kita ko:

                              —

                              primygtinai ragino Agentūrą ištaisyti galutinio biudžeto, kurį Agentūra paskelbė 2010 m. kovo 31 d., trūkumus, nes jis neatspindėjo galutinio administracinės valdybos patvirtinto 2009 m. biudžeto ir į jį nebuvo įtrauktos pajamos,

                              —

                              primygtinai ragino Agentūrą pašalinti darbuotojų atrankos procedūrų trūkumus, dėl kurių pažeidžiamas vienodo požiūrio principas taikant tinkamumo kriterijus įdarbinimo procedūroms, kuriose gali dalyvauti vidaus ir išorės kandidatai,

                              —

                              ragino Agentūrą pataisyti nepaskelbtus ir nepatikrintus atmetimo kriterijus, susijusius su Septintąja bendrąja mokslinių tyrimų programa,

                              —

                              pažymėjo, jog biudžeto įvykdymą tvirtinanti institucija sistemingai nepateikė įrodymų, kad buvo tikrinama, ar galimi naudos gavėjai, dalyvaujantys vienoje iš neįvykdytų temų, atitiko mažųjų ir vidutinių įmonių kriterijus;

                  G.

                  kadangi 2011 m. Agentūra jau ėmėsi Parlamento nustatytų priemonių, siekdama užtikrinti skaidrumą, vienodas sąlygas ir veiksmingas darbuotojų atrankos procedūras;

                  H.

                  kadangi Agentūros 2010 finansinių metų biudžetas buvo 15 900 000 EUR, palyginti su 44 400 000 EUR 2009 m., taigi sumažėjo 64,19 %; kadangi Agentūra pranešė apie 8 690 000 EUR Sąjungos įnašą į jos 2010 m. biudžetą;

         Finansinių ataskaitų patikimumas

                  1.

                  pažymi, kad laikydamasi „Galileo“ programos apskaitos praktikos, 2010 m. Agentūra užregistravo mokslinių tyrimų sąnaudų už 4 400 000 EUR, t. y. palydovų magnetinių kreipiklių, palydovų variklių, palydovų degalų rezervuarų (skirtų suderinimui orbitoje) ir pagrindinės būsenos rubidžio atominių laikrodžių (skirtų visiško operacinio pajėgumo žemės misijos segmentui) sąnaudos;

                  2.

                  pažymi, kad šis turtas buvo užregistruotas kaip mokslinių tyrimų išlaidos, nors turėjo būti klasifikuotas kaip Agentūros Komisijai perduotinas turtas; primena, kad ši apskaitos praktika atitinka Sąjungos reikalavimus siekiant apskaityti „Galileo“ programos sudedamąsias dalis;

                  3.

                  pažymi, kad Agentūra Parlamentui 2012 m. vasario 28 d. išsiųstame pranešime paaiškino, kodėl, kaip minėta, šios sudedamosios dalys įtrauktos į jos ataskaitas;

                  4.

                  atkreipia dėmesį į Agentūros pateiktą atsakymą Audito Rūmams šiuo klausimu ir pripažįsta, kad Agentūra savo sprendimą šios įrangos neįtraukti į turto apskaitą pagrindė šiomis priežastimis:

                              —

                              IOV/FOC projekto etapu siekiama įvertinti techninį sistemos pajėgumą, nes 2010 m. tai nebuvo padaryta, atsižvelgiant į tai, kad „Galileo“ programą prižiūrinti ir ją administruojanti Komisija numatė šį patvirtinimą tik vėlesniame etape,

                              —

                              remiantis Matimop susitarimu, šios įrangos Agentūra niekada neketino įsigyti, ja niekada nedisponavo ir niekada nedisponuos; tai viena svarbiausių turto pripažinimo sąlygų Sąjungos apskaitos taisyklėse,

                              —

                              vykdant apskaitą atrodė nelogiška įrangą, kuri Agentūrai neteikia jokios ekonominės naudos ir (arba) vertės, laikyti Agentūros turtu,

                              —

                              dėl pirmiau išvardytų priežasčių ir nuosekliai vadovaujantis tokiam atvejui taikytinomis Komisijos apskaitos taisyklėmis, išlaidos šiai įrangai įtrauktos į 2010 m. mokslinių tyrimų išlaidas;

                  5.

                  taip pat pripažįsta Audito Rūmų pastabas, kad įsigaliojus 2008 m. liepos 9 d. Europos Parlamento ir Tarybos reglamentui (EB) Nr. 683/2008 dėl tolesnio Europos palydovinės navigacijos programų (EGNOS ir „Galileo“) įgyvendinimo (6) dauguma veiklos ir turto, susijusių su programomis EGNOS ir „Galileo“, 2009 m. gruodžio mėn. buvo perduota Komisijai, tačiau 2010 m. gruodžio 31 d. vis dar nebuvo nustatyta Agentūros turimų 2 000 000 EUR, susijusių su Europos kosmoso agentūros teikiama technine parama, padėtis; remdamasis Agentūros duomenimis, pažymi, kad 2 000 000 EUR pervedimas buvo baigtas 2011 m. spalio 3 d.;

         Biudžeto ir finansų valdymas

                  6.

                  remdamasis Agentūros duomenimis atkreipia dėmesį į tai, kad 2010 m. galutinis Sąjungos įnašas į Agentūros biudžetą sudarė 8 690 000 EUR ir kad į šią sumą įeina pradinis 5 135 000 EUR biudžetas, prie kurio pridėta 2 755 000 EUR susigrąžinto perviršio suma ir papildoma 800 000 EUR suma iš mokėjimo asignavimų siekiant padidinti III antraštinę dalį (veiklos išlaidos);

                  7.

                  pripažįsta, remdamasis biudžeto ir finansų valdymo ataskaita, kad administracinė valdyba turėjo atlikti vieną 2010 finansinių metų Agentūros biudžeto pakeitimą; atkreipia dėmesį į tai, kad taisomasis biudžetas atspindėjo Įmonių ir pramonės generalinio direktorato sprendimą padidinti 3 1 0 0 biudžeto eilutės „Tyrimams skirtos išlaidos“ mokėjimų asignavimus 800 000 EUR tam, kad būtų išsaugoti pajėgumai finansuoti iš praėjusių metų perkeltus ir 2010 m. prisiimtus įsipareigojimus;

                  8.

                  nustato, remdamasis biudžeto ir finansų valdymo ataskaita, kad išlaidų, finansuotų Sąjungos lėšomis, skirtomis veiklos dotacijoms, Agentūros biudžeto įvykdymo lygis buvo 97 %, o asignuotosiomis pajamomis finansuotos pagrindinės veiklos biudžeto įvykdymo lygis – 89 %; visų pirma pažymi, kad Agentūra:

                              —

                              įvykdė 96 % įsipareigojimų ir 89 % mokėjimų pagal I antraštinę dalį (Išlaidos darbuotojams),

                              —

                              įvykdė 99 % įsipareigojimų ir 78 % mokėjimų pagal II antraštinę dalį (Administracinės išlaidos),

                              —

                              įvykdė 99 % įsipareigojimų ir 60 % mokėjimų pagal III antraštinę dalį (Veiklos išlaidos);

                        yra susirūpinęs, kad pagal III antraštinę dalį Agentūra įvykdė tik 60 % mokėjimų, palyginti su 97 % 2009 m.; džiaugiasi, kad Agentūra ėmėsi reikiamų priemonių, siekdama ištaisyti šią padėtį ir kad jos lėmė aukštą mokėjimų vykdymo rodiklį 2011 m. (90 % III antraštinės dalies ir 94 % viso biudžeto);

                  9.

                  nustato, remdamasis biudžeto ir finansų valdymo ataskaita, kad 2010 m. vykdomasis direktorius leido atlikti du vidaus perkėlimus, kurių bendra vertė buvo 205 000 EUR;

                  10.

                  atkreipia dėmesį į metinę veiklos ataskaitą (MVA), kurioje teigiama, kad Agentūra gavo 2 606 675 EUR išankstinį Komisijos finansavimą ir 4 556 158 EUR pagal susitarimą dėl Septintosios bendrosios mokslinių tyrimų programos įgaliojimų;

         Dotacijų skyrimo procedūros

                  11.

                  ragina Agentūrą ištaisyti Audito Rūmų nustatytus trūkumus, susijusius su dotacijų teikimo pagal Septintosios bendrosios mokslinių tyrimų programos antrą kvietimą teikti pasiūlymus, susijusius su „Galileo“ projekto, kurių biudžetas sudarė 26 000 000 EUR, vertinimo procedūra; visų pirma pripažįsta Audito Rūmų pastabas, kad nebuvo nustatyti pareiškėjų finansinio pajėgumo vertinimo kriterijai ir kad, nors didžiausias kompensavimo lygis buvo nustatomas atsižvelgiant į pareiškėjo statusą, Agentūra šio statuso netikrino;

                  12.

                  be to, ragina Agentūrą ištaisyti Audito Rūmų nustatytus trūkumus, susijusius su dviem susitarimais dėl dotacijų pagal Šeštosios bendrosios mokslinių tyrimų programos trečią kvietimą teikti pasiūlymus; visų pirma pažymi, kad naudos gavėjų pateiktos išlaidų deklaracijos buvo pagrįstos ne tikrosiomis išlaidomis, o standartiniais nustatytais dydžiais; primena Agentūrai, kad tai nesuderinama su Sąjungos finansiniams įnašams taikomu ne pelno principu ir kad Agentūra turėtų nedelsiant ištaisyti šią padėtį;

                  13.

                  be to, pripažįsta Audito Rūmų pateiktas pastabas, kad penkių tikrintų dotacijų, susijusių su Šeštąja bendrąja mokslinių tyrimų programa, atvejais nuo vienerių iki trejų metų vėlavo jų įgyvendinimas ir nuosekliai didėjo pradinė sutarčių vertė; atkreipia dėmesį į tai, jog Agentūra šį vėlavimą pateisino teigdama, kad nuolat kinta šios veiklos technologinio modernumo pobūdis, todėl Agentūra nusprendė, kad būtina iš dalies pakeisti sutartis ir pratęsti dotacijų įgyvendinimą, nes tai naudinga visai „Galileo“ programai; bet kuriuo atveju Agentūra pažymi, kad niekada neviršijo visoms sutartims numatytos biudžeto ribos;

         Viešųjų pirkimų srities veikla

                  14.

                  atsižvelgdamas į MVA pažymi, kad Agentūra 2010 m. vykdė šią viešųjų pirkimų srities veiklą:

                              —

                              pateikė 65 pirkimo užsakymus, kurių bendra vertė sudarė apytiksliai 900 000 EUR,

                              —

                              atliko šešias derybų procedūras, kurių bendra vertė sudarė 470 000 EUR,

                              —

                              pateikė tris atvirus kvietimus teikti paraiškas, kurių bendra vertė sudarė 9 400 000 EUR;

         Metinės veiklos ataskaitos atitiktis metinei darbo programai (MDP)

                  15.

                  pažymi, kad Agentūros MVA ne visada atspindi jos MDP; be to, nurodo, kad Agentūros MDP tikslai nepakankamai aiškūs, taigi gana sudėtinga įvertinti ir patikrinti, ar jie pasiekti; todėl primygtinai ragina Agentūrą patobulinti savo MDP, kad biudžeto įvykdymą tvirtinanti institucija galėtų geriau įvertinti Agentūros veiklos veiksmingumą; pažymi, kad Agentūra atkreipė dėmesį į Audito Rūmų rekomendacijas, ir džiaugiasi, kad dėl to kitos MDP atitinka reikalavimus;

         Žmogiškieji ištekliai

                  16.

                  primygtinai ragina Agentūrą tobulinti atrankos procedūras, kad nebūtų pažeidžiamas įdarbinimo skaidrumo principas; pripažįsta Audito Rūmų pateiktas pastabas, kuriose nurodoma, kad tikrintų personalo atrankos procedūrų atveju nebuvo nustatytas minimalus taškų skaičius, kurį kandidatai privalėjo gauti tam, kad būtų pakviesti į testus raštu ar pokalbį arba įtraukti į tinkamų kandidatų sąrašą;

                  17.

                  pažymi, remdamasis MVA, kad Agentūra pradėjo 16 įdarbinimo procedūrų ir kad 2010 m. pabaigoje joje iš viso dirbo 40 darbuotojų;

                  18.

                  taip pat pažymi, jog Agentūra savo MDP numatė, kad institucijoje iš viso dirbs 42 darbuotojai, o 2010 m. gruodžio 31 d. Agentūroje dirbo 40 darbuotojų (5 daugiau nei 2009 m.): 18 vykdė pagrindinę veiklą, 14 – administracinę veiklą, 8 – mišrią veiklą;

         Vidaus auditas

                  19.

                  pripažįsta, remdamasis MVA, kad Agentūra baigė rengti savo rizikos valdymo politiką ir įdiegė rizikos registrą;

                  20.

                  be to, atsižvelgdamas į Agentūros MVA, atkreipia dėmesį į tai, kad 2010 m. pabaigoje buvo įgyvendintos visos Vidaus audito tarnybos pateiktos esminės rekomendacijos, tačiau liko penkios neįgyvendintos rekomendacijos, susijusios su:

                              —

                              metinės darbo programos tikslų ir veiklos rodiklių paskelbimu,

                              —

                              būtinybe įforminti dokumentais administracinės valdybos apskaitos pareigūno paskyrimą,

                              —

                              atitinkamų finansavimo sprendimų priėmimu,

                              —

                              pagrindinės kontrolės, atliekamos skirstant dotacijas, gerinimu,

                              —

                              finansinių įgaliojimų atnaujinimu ir nuolatiniu kaupiamosios apskaitos (ABAC) naudotojų teisių vertinimu;

                  21.

                  džiaugiasi tuo, kad atsižvelgiant į 2011 m. gruodžio mėn. paskelbtą Agentūros metinę rekomendacijų įgyvendinimo apžvalgą, minėtosios penkios neįgyvendintos rekomendacijos įvykdytos;

                  22.

                  atkreipia dėmesį į savo ankstesniuose pranešimuose dėl biudžeto įvykdymo patvirtinimo pateiktas rekomendacijas, kaip nurodyta šios rezoliucijos priede;

                  23.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2012 m. gegužės 10 d. (7) rezoliucijoje dėl ES agentūrų veiklos, finansų valdymo ir kontrolės.

         (1)  OL C 366, 2011 12 15, p. 112.

         (2)  OL L 248, 2002 9 16, p. 1.

         (3)  OL L 276, 2010 10 20, p. 11.

         (4)  OL L 357, 2002 12 31, p. 72.

         (5)  OL L 250, 2011 9 27, p. 232.

         (6)  OL L 196, 2008 7 24, p. 1.

         (7)  Priimti tekstai, P7_TA(2012)0164 (žr. šio Oficialiojo leidinio p. 388).

      PRIEDAS

         Pastaraisiais metais pateiktos Europos Parlamento rekomendacijos

                  Europos GNSS agentūra

                  2006 m.

                  2007 m.

                  2008 m.

                  2009 m.

                  Biudžeto ir finansų valdymas

                              —

                              Nustatyti valdymo ir kontrolės sistemų veikimo trūkumai: 12 atvejų operaciją pradėjęs vykdyti pareigūnas neturėjo reikiamų įgaliojimų, ir nebuvo laikytasi tinkamos finansinės grandinės.

                              —

                              Nustatyti su projektų „Galileo“ ir EGNOS turtu susiję neaiškumai.

                              —

                              Nustatyti biudžeto valdymo trūkumai, t. y. nebuvo aiškios Agentūros darbo programos ir biudžeto sąsajos, lėšų perkėlimai nebuvo nei tinkamai pagrįsti, nei patvirtinti dokumentais, susigrąžinimo pavedimai ne kartą pernelyg vėlai įregistruoti biudžetinėse sąskaitose, o biudžeto įvykdymas pateikiamas nenuosekliai.

                              —

                              Net ir de facto 50 % sumažinus biudžetą, pagrindinei veiklai skirtų įsipareigojimų ir mokėjimų asignavimų panaudojimo lygis buvo žemas: panaudota 63 % įsipareigojimų asignavimų ir 51 % mokėjimų asignavimų.

                              —

                              Apgailestauja dėl to, kad Audito Rūmai 2007 finansinių metų metinių finansinių ataskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą pateikė su išlygomis.

                              —

                              Nustatyti su projektų „Galileo“ ir EGNOS turtu susiję neaiškumai.

                              —

                              Nustatyti biudžeto valdymo trūkumai, t. y. nesudarytas atitinkamas taisomasis biudžetas.

                              —

                              Apgailestauja dėl to, kad Audito Rūmai 2008 finansinių metų metinių finansinių ataskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą pateikė su išlygomis.

                              —

                              Nustatyti su projektų „Galileo“ ir EGNOS turtu susiję neaiškumai.

                              —

                              Nepaskelbti ir nepatikrinti dalyvavimo Septintojoje bendrojoje programoje atmetimo kriterijai, o biudžeto įvykdymą tvirtinanti institucija sistemingai nepateikė įrodymų, kad buvo tikrinama, ar galimi naudos gavėjai, dalyvaujantys vienoje iš temų, atitiko mažųjų ir vidutinių įmonių kriterijus.

                              —

                              Galutinis biudžetas, kurį Agentūra paskelbė 2010 m. kovo 31 d., neatspindėjo galutinio administracinės valdybos patvirtinto 2009 m. biudžeto ir į jį nebuvo įtrauktos jos pajamos, todėl Europos Parlamentas primygtinai ragina Agentūrą ištaisyti padėtį ir pranešti biudžeto įvykdymą tvirtinančiai institucijai apie pokyčius.

                  Žmogiškieji ištekliai

                  Nepateikta

                  Nepateikta

                  Nepateikta

                              —

                              Nustatyti darbuotojų atrankos procedūrų trūkumai.

                              —

                              Reikia pašalinti trūkumus, dėl kurių pažeidžiamas vienodo požiūrio principas taikant tinkamumo kriterijus įdarbinimo procedūroms, kuriose gali dalyvauti vidaus ir išorės kandidatai.

                  Vidaus auditas

                  Nepateikta

                  Nepateikta

                              —

                              Ragina Agentūrą įgyvendinti dvi paskutines 2007 m. Vidaus audito tarnybos pateiktas rekomendacijas, susijusias su itin svarbiomis pareigomis ir pareigų aprašymu.

                              —

                              Pripažįsta, kad reikia įgyvendinti kitas dvi svarbias Vidaus audito tarnybos pateiktas rekomendacijas, susijusias su itin svarbiomis pareigomis ir pareigų aprašymu.


title: 2011/758/ES: 2011 m. spalio 25 d. Europos Parlamento sprendimas dėl Europos vaistų agentūros 2009 finansinių metų biudžeto įvykdymo patvirtinimo#2011 m. spalio 25 d. Europos Parlamento rezoliucija, su pastabomis, sudarančiomis neatskiriamą sprendimo dėl Europos vaistų agentūros 2009 finansinių metų biudžeto įvykdymo patvirtinimo dalį

text:
26.11.2011

               LT

               Europos Sąjungos oficialusis leidinys

               L 313/27

         EUROPOS PARLAMENTO SPRENDIMAS
   2011 m. spalio 25 d.
   dėl Europos vaistų agentūros 2009 finansinių metų biudžeto įvykdymo patvirtinimo
   (2011/758/ES)
   EUROPOS PARLAMENTAS,
   atsižvelgdamas į Europos vaistų agentūros 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos vaistų agentūros 2009 finansinių metų galutinių metinių ataskaitų kartu su Agentūros atsakymais (1),
   atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),
   atsižvelgdamas į savo 2011 m. gegužės 10 d. sprendimą (2), kuriuo atidedamas sprendimas dėl 2009 finansinių metų biudžeto įvykdymo patvirtinimo, ir į Europos vaistų agentūros vykdomojo direktoriaus atsakymus,
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į Europos Parlamento ir Tarybos reglamentą (EB) Nr. 726/2004 (4), įsteigiantį Europos vaistų agentūrą, ypač į jo 68 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į 2011 m. birželio 17 d. Agentūros valdančiosios tarybos pirmininko laišką Europos Parlamento Biudžeto kontrolės komiteto pirmininkui (EMA/441533/2011),
   atsižvelgdamas į Agentūros atsakymus į 2011 m. gegužės 10 d. Parlamento rezoliuciją (6), pateikiamą kartu su minėtu Sprendimu dėl 2009 finansinių metų biudžeto įvykdymo patvirtinimo,
   atsižvelgdamas į Komisijos Vidaus audito tarnybos (VAT) 2009, 2008 ir 2007 metų metinio vidaus audito ataskaitas apie Agentūrą,
   atsižvelgdamas į galutinę tolesnių veiksmų ataskaitą dėl VAT 2009, 2008 ir 2006 m. auditų, kuriuos ji atliko Agentūroje,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į antrąjį Biudžeto kontrolės komiteto pranešimą (A7–0329/2011),

               1.

               patvirtina Europos vaistų agentūros vykdomajam direktoriui, kad Agentūros 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos vaistų agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 28.

      (2)  OL L 250, 2011 9 27, p. 173.

      (3)  OL L 248, 2002 9 16, p. 1.

      (4)  OL L 136, 2004 4 30, p. 1.

      (5)  OL L 357, 2002 12 31, p. 72.

      (6)  OL L 250, 2011 9 27, p. 174.

      EUROPOS PARLAMENTO REZOLIUCIJA
      2011 m. spalio 25 d.
      su pastabomis, sudarančiomis neatskiriamą sprendimo dėl Europos vaistų agentūros 2009 finansinių metų biudžeto įvykdymo patvirtinimo dalį
      EUROPOS PARLAMENTAS,
      atsižvelgdamas į Europos vaistų agentūros 2009 finansinių metų galutines metines ataskaitas,
      atsižvelgdamas į Audito Rūmų ataskaitą dėl Europos vaistų agentūros 2009 finansinių metų galutinių metinių ataskaitų kartu su Agentūros atsakymais (1),
      atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),
      atsižvelgdamas į savo 2011 m. gegužės 10 d. sprendimą (2), kuriuo atidedamas sprendimas dėl 2009 finansinių metų biudžeto įvykdymo patvirtinimo, ir į Europos vaistų agentūros vykdomojo direktoriaus atsakymus,
      atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
      atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
      atsižvelgdamas į Europos Parlamento ir Tarybos reglamentą (EB) Nr. 726/2004 (4), įsteigiantį Europos vaistų agentūrą, ypač į jo 68 straipsnį,
      atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
      atsižvelgdamas į 2011 m. birželio 17 d. Agentūros valdančiosios tarybos pirmininko laišką Europos Parlamento Biudžeto kontrolės komiteto pirmininkui (EMA/441533/2011),
      atsižvelgdamas į Agentūros atsakymus į 2011 m. gegužės 10 d. Parlamento rezoliuciją (6), pateikiamą kartu su minėtu Sprendimu dėl 2009 finansinių metų biudžeto įvykdymo patvirtinimo,
      atsižvelgdamas į Komisijos Vidaus audito tarnybos (VAT) 2009, 2008 ir 2007 metų metinio vidaus audito ataskaitas apie Agentūrą,
      atsižvelgdamas į galutinę tolesnių veiksmų ataskaitą dėl VAT 2009, 2008 ir 2006 m. auditų, kuriuos ji atliko Agentūroje,
      atsižvelgdamas į Darbo tvarkos taisyklių 77 straipsnį ir VI priedą,
      atsižvelgdamas į antrąjį Biudžeto kontrolės komiteto pranešimą (A7–0329/2011),

                  A.

                  kadangi Audito Rūmai savo ataskaitoje apie Europos vaistų agentūros 2009 finansinių metų metines finansines ataskaitas pateikė sąlyginę nuomonę dėl pagal finansines ataskaitas vykdytų operacijų teisėtumo ir tvarkingumo,

                  B.

                  kadangi savo aukščiau minėtame 2011 m. gegužės 10 d. sprendime Parlamentas nusprendė atidėti savo sprendimą dėl patvirtinimo Europos vaistų agentūros vykdomajam direktoriui, kad Agentūros 2009 finansinių metų biudžetas įvykdytas,

                  C.

                  kadangi Agentūros 2009 m. biudžetas buvo 194 000 000 EUR, t. y. 6,28 % didesnis nei 2008 finansiniais metais,

                  D.

                  kadangi Agentūros biudžetas finansuojamas ir iš Sąjungos metinio biudžeto, kuris sudaro 18,52 % visų 2009 m. įplaukų, ir didžiausia dalimi iš farmacinių įmonių mokamų mokesčių už paslaugas, kurios gali tęstis ilgiau nei vienerius finansinius metus, ir kadangi dėl to Sąjungos bendras įnašas 2008–2009 m. sumažėjo 9,2 %,

                  E.

                  kadangi biudžeto įvykdymą tvirtinanti institucija gavo Agentūros atsakymus po minėtos 2011 m. gegužės 10 d. Parlamento rezoliucijos,

                  F.

                  kadangi savo atsakymuose Parlamentui Agentūra pateikė naujausią informaciją biudžeto įvykdymą tvirtinančiai institucijai apie VAT rekomendacijų įgyvendinimo lygį, kuriuose teigiama, kad:

                              —

                              nuo 2009 m. VAT atlikto žmogiškųjų išteklių valdymo audito viena iš trijų „labai svarbių“ rekomendacijų šiuo metu jau įgyvendinta ir kitos dvi įgyvendinamos,

                              —

                              nuo 2008 m. VAT atlikto administracinių atrankos procedūrų, padedančių teikti Agentūros mokslines rekomendacijas žmonėms skirtų vaistų klausimais, audito „itin svarbios“ rekomendacijos ir „labai svarbios“ rekomendacijos (darbuotojų interesų konfliktų valdymas ir konkrečios gairės) atitinkamai buvo įvertintos iš naujo ir paskelbtos „labai svarbiomis“ ir „svarbiomis“, o trys „labai svarbios“ rekomendacijos šiuo metu jau įgyvendintos,

                              —

                              nuo 2005 m. VAT atlikto vidaus kontrolės standartų (angl. ICS) audito viena iš dviejų „labai svarbių“ rekomendacijų šiuo metu jau įgyvendinta,

         Bendras įvertinimas

                  1.

                  patvirtina, kad gavo Agentūros valdančiosios tarybos pirmininko 2011 m. birželio 17 d. laišką, kuriame teigiama, kad Agentūra ėmėsi veiksmų, siekdama panaikinti 2009 m. trūkumus; taip pat atkreipia dėmesį į dokumentus ir jų priedus, kuriuos gavo iš Agentūros kaip atsakymus į minėtą 2011 m. gegužės 10 d. Parlamento rezoliuciją; taip pat pripažįsta, kad gavo Agentūros laikinojo vykdomojo direktoriaus 2011 m. rugpjūčio 10 d. laišką, kuriame pateikiami atsakymai į klausimus, kurie buvo iškelti per 2011 m. liepos 13 d. Parlamento Biudžeto kontrolės komiteto posėdį vykusias diskusijas dėl Agentūros 2009 m. biudžeto įvykdymo patvirtinimo; tačiau apgailestauja, kad nepateikta visa reikalaujama informacija;

                  2.

                  vis dėlto pažymi, kad Agentūra turėtų ir toliau informuoti kartą į tris mėnesius biudžeto įvykdymą tvirtinančią instituciją apie veiksmų, kurių imtis reikalavo biudžeto įvykdymą tvirtinanti institucija, rezultatus;

                  3.

                  pabrėžia, kad biudžeto įvykdymą tvirtinanti institucija per kitas biudžeto įvykdymo patvirtinimo procedūras ir toliau atidžiai stebi, kaip įgyvendinamos priemonės, kurių buvo imtasi siekiant spręsti Audito Rūmų ir VAT ataskaitose nurodytus rimtus Agentūros veiklos trūkumus; todėl tikisi, kad Agentūra teiks informaciją biudžeto įvykdymą tvirtinančiai institucijai apie atliktus veiksmus ir jų rezultatus ir pateiks reikalaujamus dokumentus, ypač šiais klausimais:

                              a)

                              apie valdančiosios tarybos vykdomą veiksmų plano, konkrečių priemonių ir įgyvendinimo tvarkaraščio, skirtų ištaisyti viešųjų pirkimų procedūrų trūkumus, patvirtinimo procesą;

                              b)

                              apie esamų procedūrų, susijusių su savo darbuotojų ir ekspertų interesų konfliktų nustatymu ir valdymu, veiksmingo naudojimo kruopštų tikrinimą;

                              c)

                              apie VAT ataskaitų teikimą, vadovaujantis Finansiniu reglamentu;

         Konkrečios pastabos

         Viešųjų pirkimų procedūros

                  4.

                  pažymėjo, kad gauta informacija, susijusi su kontrolės sistema, kuri padėtų išvengti nuolatinių viešųjų pirkimų procedūrų klaidų ar jos būtų laiku nustatomos; tikisi gauti daugiametį viešųjų pirkimų planą; atsižvelgdamas į tai, primena Agentūrai, kad ji turi ir toliau gerinti viešųjų pirkimų sistemos kokybę, taip pat griežtai laikytis viešųjų pirkimų taisyklėse nustatytų reikalavimų, kad būtų pašalinti Audito Rūmų nustatyti trūkumai;

                  5.

                  atkreipia dėmesį, kad pradėti veiksmai siekiant parengti veiksmų planą dėl viešųjų pirkimų procedūrų tobulinimo; ragina Agentūrą tuoj pat tęsti darbą siekiant patvirtinti veiksmų planą, skirtą ištaisyti viešųjų pirkimų procedūrų trūkumams, ypač viešųjų pirkimų procedūrų valdymo klaidas, kuriame būtų nustatyta griežtesnė techninė ir procedūrinė kontrolė, ir atitinkamai informuoti biudžeto įvykdymą tvirtinančią instituciją;

                  6.

                  primena, kad savo 2009 m. ataskaitoje Audito Rūmai teigė, kad Agentūra neatlieka pakankamai patikrinimų siekdama sumažinti klaidų, susijusių su daugeliu pagal IT pagrindų sutartis atliktų didelių viešųjų pirkimų, skaičių; taip pat priminė, kad auditas atskleidė klaidas, kurios turėjo poveikio šių operacijų teisėtumui ir buvo pagrindas Audito Rūmams reikšti nuomonę dėl pagal Agentūros finansines ataskaitas vykdytų operacijų tvarkingumo ir teisėtumo;

         Perkelti asignavimai

                  7.

                  pabrėžė, kad 2009 finansinių metų metinėje ataskaitoje apie Agentūrą Audito Rūmai pranešė, jog buvo perkelta 19 500 000 EUR, iš kurių apie 14 800 000 EUR (38 % Agentūros 2009 m. asignavimų) skirta metų pabaigoje dar neįgyvendintai veiklai (arba tam tikrais atvejais negautoms prekėms, skirtoms paslaugoms, kurios gali tęstis ilgiau nei vienerius metus); taigi priminė Agentūrai imtis atitinkamų veiksmų ir laukia, kada gaus Audito Rūmų patikinimą minėtu klausimu;

         Pajamos iš mokesčių

                  8.

                  atkreipia dėmesį į iš Agentūros gautą informaciją, kad 2011 m. sausio 1 d. Agentūra pradėjo taikyti integruotą įmonių išteklių stebėsenos planavimo sistemą (angl. ERP), kurios tiekėjas yra SAP, kad galėtų išspręsti didelių vėlavimų, susijusių su vykdomaisiais raštais sumoms išieškoti, problemą; pažymi, kad šiai naujai sistemai Agentūra teiks duomenis iš dabar naudojamų sistemų (pvz., SIAMED) per prietaisų skydą tiesiai į finansinį modulį SAP;

         Užsienio valiutos keitimo sandoriai

                  9.

                  patvirtina, kad Agentūra įsipareigojo riboti riziką, susijusią su valiutos keitimo kursų kitimu, ir kad 2010 m. birželio 11 d. ji persvarstė savo iždo politiką ir įsteigė vidaus konsultacijų komitetą, kuris konsultuos apskaitos pareigūną dėl apsidraudimo strategijų; taip bus sumažintas apsidraudimas iki 50 % sąmatinių reikalavimų; taip pat bus užtikrinama, kad rinkos normos, kurias galima pasiekti, atitiktų anksčiau minėtą biudžeto išlaidų normą arba būtų už pastarąją didesnės;

         Interesų konfliktų valdymas

                  10.

                  pažymi, kad Agentūra pateikė atsakymus apie tai, kaip ji laikosi savo elgesio kodekso, nustatydama valdančiosios tarybos ir komitetų narių, ekspertų ir Agentūros darbuotojų nepriklausomumo ir konfidencialumo principus ir gaires; atitinkamai tikisi, kad Agentūra, prieš paskirdama už konkrečių vaistų projektus atsakingus asmenis, kruopščiai įvertins, ar deklaruoti darbuotojų interesai galėtų daryti įtaką jų nešališkumui ir nepriklausomumui; tikisi, kad Agentūros dokumentai dėl interesų konfliktų yra atnaujinami;

                  11.

                  atkreipia dėmesį į Agentūros ketinimą taikyti VAT rekomendaciją iš šios tarnybos 2010 m. tolesnio audito, patvirtinant rizika grindžiamą metodą ir didžiausią dėmesį skiriant darbuotojams, kurie deklaruoja interesus, tikrinti; ragina Agentūrą iki 2011 m. pabaigos pranešti biudžeto įvykdymą tvirtinančiai institucijai apie tvarkaraštį ir planą, pagal kurį bus taikomos šios VAT rekomendacijos;

                  12.

                  vis dėlto pripažįsta, kad Agentūros atsakymas, kuriame ji teigia, kad nėra pareigos reikalauti metinių finansinių interesų deklaracijų iš ekspertų, kurie atsakingi už vaistų vertinimą, arba šias deklaracijas stebėti, nes už tai atsakingos valstybių narių kompetentingos institucijos (Direktyvos 2001/83/EB (7) su pakeitimais, padarytais Direktyva 2004/27/EB (8), 126b straipsnis); taigi ragina Komisiją priminti atitinkamoms valstybių narių valdžios institucijoms apie jų įsipareigojimus šiuo klausimu;

                  13.

                  pabrėžia, kad įtaka galėtų būti daroma ne tik Agentūros reputacijai tais atvejais, kai vertinimais suabejojama galimo interesų konflikto pagrindu, bet taip pat kad dėl tokių interesų konfliktų neužtikrinama geriausia Europos piliečių sveikatos apsauga;

                  14.

                  pažymi, kad nuo 2011 m. liepos 1 d. paskelbta nauja elektroninė interesų deklaravimo (e-DoI) forma, kurią privalo užpildyti visi ekspertai, ir kad visos šios ekspertų užpildytos formos yra saugomos ekspertų duomenų bazėje, ir 2011 m. rugsėjo 30 d. yra paskelbtos Agentūros interneto svetainėje; taip pat atkreipia dėmesį į tai, kad Agentūros ir kiekvienos kompetentingos nacionalinės institucijos susitarimo memorandumas dėl vertinimų, kuriuos atlieka kompetentinga nacionalinė institucija, atsižvelgdama į Agentūrai teikiamas paslaugas, mokslinio lygio ir nepriklausomumo stebėjimo įsigaliojo 2011 m. liepos 4 d.;

                  15.

                  ragina Agentūrą ir toliau informuoti biudžeto įvykdymą patvirtinančią instituciją apie veiksmus, kurių imtasi dėl klausimų, susijusių su veiksmingu elgesio kodekso laikymusi, kai tai susiję su interesų konfliktų valdymu;

                  16.

                  primygtinai ragina, bet taip pat įspėja Agentūrą, kad visi atitinkamose audito ataskaitose, įskaitant 2010 m. ataskaitą, nurodyti veiksmai turėtų būti visapusiškai įgyvendinti prieš pradedant vykdyti kitą biudžeto įvykdymo patvirtinimo procedūrą;

         Žmogiškųjų išteklių valdymas

                  17.

                  atkreipia dėmesį į Agentūros atsakymą, kuriame ji teigia, kad ištaisė trūkumus, kuriuos nustatė VAT ir kurie susiję su sutartininkų atranka, ir kad persvarstė darbo instrukcijas ir nustatė šablonus, taip pat personalui buvo suteiktas specialus mokymas; atitinkamai ragina Agentūrą teikti naujausią informaciją biudžeto įvykdymą tvirtinančiai institucijai apie šių veiksmų įgyvendinimo lygį; laukia Audito Rūmų 2010 m. ataskaitos, siekdamas nustatyti, ar Agentūros pateiktas patikinimas yra pagrįstas;

                  18.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2011 m. gegužės 10 d. (9) rezoliucijoje dėl ES agentūrų veiklos, finansų valdymo ir kontrolės.

         (1)  OL C 338, 2010 12 14, p. 28.

         (2)  OL L 250, 2011 9 27, p. 173.

         (3)  OL L 248, 2002 9 16, p. 1.

         (4)  OL L 136, 2004 4 30, p. 1.

         (5)  OL L 357, 2002 12 31, p. 72.

         (6)  OL L 250, 2011 9 27, p. 174.

         (7)  2001 m. lapkričio 6 d. Europos Parlamento ir Tarybos direktyva 2001/83/EB dėl Bendrijos kodekso, reglamentuojančio žmonėms skirtus vaistus (OL L 311, 2001 11 28, p. 67).

         (8)  OL L 136, 2004 4 30, p. 34.

         (9)  OL L 250, 2011 9 27, p. 269.


title: 2012/588/ES: 2012 m. gegužės 10 d. Europos Parlamento sprendimas dėl Europos saugos ir sveikatos darbe agentūros 2010 finansinių metų biudžeto įvykdymo patvirtinimo#2012 m. gegužės 10 d. Europos Parlamento rezoliucija su pastabomis, sudarančiomis neatskiriamą sprendimo dėl Europos saugos ir sveikatos darbe agentūros 2010 finansinių metų biudžeto įvykdymo patvirtinimo dalį

text:
17.10.2012

               LT

               Europos Sąjungos oficialusis leidinys

               L 286/246

         EUROPOS PARLAMENTO SPRENDIMAS
   2012 m. gegužės 10 d.
   dėl Europos saugos ir sveikatos darbe agentūros 2010 finansinių metų biudžeto įvykdymo patvirtinimo
   (2012/588/ES)
   EUROPOS PARLAMENTAS,

               —

               atsižvelgdamas į Europos saugos ir sveikatos darbe agentūros 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos saugos ir sveikatos darbe agentūros 2010 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo (3), ypač į jo 14 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A7-0117/2012),

               1.

               patvirtina Europos darbuotojų saugos ir sveikatos agentūros direktoriui, kad Agentūros 2010 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos saugos ir sveikatos darbe agentūros direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 45.

      (2)  OL L 248, 2002 9 16, p. 1.

      (3)  OL L 216, 1994 8 20, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2012 m. gegužės 10 d.
      su pastabomis, sudarančiomis neatskiriamą sprendimo dėl Europos saugos ir sveikatos darbe agentūros 2010 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos saugos ir sveikatos darbe agentūros 2010 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos saugos ir sveikatos darbe agentūros 2010 finansinių metų galutinių metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo (3), ypač į jo 14 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A7-0117/2012),

                  A.

                  kadangi Audito Rūmai pranešė, jog jiems pateiktas pagrįstas patikinimas, kad 2010 finansinių metų metinės finansinės ataskaitos patikimos, o visos atliktos operacijos yra teisėtos ir tvarkingos;

                  B.

                  kadangi Parlamentas 2011 m. gegužės 10 d. patvirtino Europos darbuotojų saugos ir sveikatos agentūros direktoriui, kad Agentūros 2009 finansinių metų biudžetas įvykdytas (5), ir savo rezoliucijoje, pridedamoje prie sprendimo dėl biudžeto įvykdymo patvirtinimo, be kita ko:

                              —

                              ragino Agentūrą sumažinti padidėjusį asignavimų atšaukimo lygį ir informuoti biudžeto įvykdymą tvirtinančią instituciją apie veiksmus, kurių ji ėmėsi,

                              —

                              ragino Agentūros apskaitos pareigūną apibūdinti metodiką, taikomą patvirtinant apskaitos sistemą, pritaria, kad reikia plėsti bendradarbiavimą dabartiniame Agentūrų apskaitininkų tinkle siekiant nustatyti bendrus reikalavimus ir parengti bendrą agentūrų apskaitos sistemų patvirtinimo metodiką,

                              —

                              pabrėžė, kad dėl veiklai numatytų 3 500 000 EUR (47 % Agentūros veiklai numatytų asignavimų) perkėlimo į kitus metus atidėliojama Agentūros veikla ir prieštaraujama metinio biudžeto periodiškumo principui; taip yra iš dalies todėl, kad svarbūs projektai numatomi keleriems metams;

                  C.

                  kadangi bendras Agentūros 2010 finansinių metų biudžetas buvo 15 500 000 EUR, t. y. beveik 3,3 % didesnis nei 2009 m., kadangi pradinis Sąjungos įnašas į Agentūros 2010 m. biudžetą buvo 13 743 434 EUR, palyginti su 13 800 000 EUR 2009 m. (6), t. y. 0,41 % mažesnis;

         Biudžeto ir finansų valdymas

                  1.

                  primena, kad pradinis Sąjungos įnašas į Agentūros 2010 m. biudžetą sudarė 13 743 434 EUR; vis dėlto pažymi, kad jis buvo papildytas 506 566 EUR suma, gauta susigrąžinus perviršį, taigi visas Sąjungos įnašas 2010 m. sudarė 14 250 000 EUR;

                  2.

                  nustato, remdamasis metinėmis ataskaitomis, kad pradinis Agentūros 2010 m. biudžetas du kartus taisytas ir buvo atlikti perkėlimai; ragina Agentūrą biudžeto įvykdymą tvirtinančiai institucijai pranešti šių pakeitimų priežastis;

                  3.

                  pripažįsta, kad iš Agentūros metinės veiklos ataskaitos (MVA) matyti, jog 96,1 % numatyto 2010 m. biudžeto suplanuota metų pabaigoje;

         Perkelti asignavimai

                  4.

                  pažymi, kad per kelerius metus pagerėjo Agentūros asignavimų perkėlimų į kitus metus padėtis; visų pirma pažymi, kad asignavimų atšaukimo lygis sumažėjo iki 11 % 2010 m. nuo 19 % 2009 m.; vis dėlto ragina Agentūrą toliau gerinti padėtį ir stengtis neatidėlioti veiklos įgyvendinimo;

         Žmogiškieji ištekliai

                  5.

                  pažymi, remdamasis Agentūros MVA, kad 2010 m. gruodžio 31 d. Agentūroje iš viso dirbo 66 darbuotojai; taip pat pažymi, kad personalą sudaro 44 laikinieji darbuotojai, 21 sutartininkas ir 1 sutartininkas, įdarbintas Ryšių tinklo ir koordinavimo srityje pagal IPAC2 programą;

                  6.

                  ragina Agentūrą pranešti biudžeto įvykdymą tvirtinančiai institucijai apie priemones, kurių ji ėmėsi siekdama įgyvendinti šiuos savo metinėje darbo programoje numatytus tikslus:

                              —

                              laikinųjų darbuotojų ir sutartininkų atrankos procedūrų rengimas ir stebėsena,

                              —

                              efektyvus ir savalaikis žmogiškųjų išteklių funkcijos valdymas ir administravimas,

                              —

                              reikiamą kvalifikaciją turinčių Agentūros darbuotojų užtikrinimas tam, kad Agentūra galėtų įgyvendinti savo strategiją ir tikslus ir įvykdyti savo metinius valdymo planus;

         Veikla

                  7.

                  pripažįsta, remdamasis 2010 m. MVA, kad Agentūra pateikė detalius duomenis ir palygino juos su kitų metų duomenimis tam, kad biudžeto įvykdymą tvirtinanti institucija galėtų veiksmingiau vertinti Agentūros veiklą; mano, kad šią pažangią praktiką turėtų perimti ir kitos agentūros;

                  8.

                  palankiai vertina Agentūros iniciatyvą iki 2020 m. parengti technologinių naujovių ekologiškose darbo vietose poveikio sveikatai ir saugai prognozes; pažymi, kad Pasaulio kongrese ir seminarų cikluose tam tikrai auditorijai jau pradėti skleisti šių projektų rezultatai; todėl norėtų iš Agentūros gauti atsiliepimus apie šias iniciatyvas;

         Vidaus auditas

                  9.

                  palankiai vertina Agentūros iniciatyvą biudžeto įvykdymą tvirtinančiai institucijai automatiškai pateikti Vidaus audito tarnybos (VAT) parengtą metinę Agentūros vidaus audito ataskaitą; mano, kad tai galėtų būti skaidrumo užtikrinimo rodiklis ir sektinas pažangios praktikos pavyzdys kitoms agentūroms; mano, kad VAT audito ataskaitos dažnai padeda toliau tobulinti procesus ir priemones, kurie mažina / valdo Agentūros riziką;

                  10.

                  pripažįsta, remdamasis Agentūros pateikta informacija, kad VAT ėmėsi tolesnių priemonių dėl dar neįgyvendintų ankstesnių auditų rekomendacijų; visų pirma pažymi, kad vidaus auditorius nustatė, jog visos ankstesnės labai svarbios VAT rekomendacijos yra tinkamai įgyvendintos, išskyrus vieną rekomendaciją dėl apskaitos sistemų patvirtinimo, kuri įgyvendinta iš dalies ir dabar priskiriama prie svarbių rekomendacijų; taigi ragina Agentūrą iki galo įgyvendinti taip pat ir šią rekomendaciją ir informuoti biudžeto įvykdymą tvirtinančią instituciją apie priemones, kurių ji ėmėsi;

                  11.

                  be to, pažymi, kad 2010 m. lapkričio mėn. VAT atliko interneto svetainės ir išorės ryšių auditą; visų pirma pažymi, kad VAT pateikė septynias su šiuo auditu susijusias rekomendacijas, nė viena iš jų nepriskirta itin svarbioms, bet dvi priskirtos labai svarbioms rekomendacijoms ir yra susijusios su:

                              —

                              paslaugų lygio susitarimo dokumentacija,

                              —

                              saugos politikos priėmimu ir įgyvendinimu;

                        taigi ragina Agentūrą skubiai įgyvendinti šias dvi rekomendacijas ir informuoti biudžeto įvykdymą tvirtinančią instituciją apie priemones, kurių ji ėmėsi;

                  12.

                  atkreipia dėmesį į savo ankstesnėse biudžeto įvykdymo patvirtinimo ataskaitose pateiktas rekomendacijas, kurios nurodytos šios rezoliucijos priede;

                  13.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2012 m. gegužės 10 d. (7) rezoliucijoje dėl agentūrų veiklos, finansų valdymo ir kontrolės.

         (1)  OL C 366, 2011 12 15, p. 45.

         (2)  OL L 248, 2002 9 16, p. 1.

         (3)  OL L 216, 1994 8 20, p. 1.

         (4)  OL L 357, 2002 12 31, p. 72.

         (5)  OL L 250, 2011 9 27, p. 201.

         (6)  OL L 64, 2010 3 12, p. 507.

         (7)  Priimti tekstai, P7_TA(2012)0164 (žr. šio Oficialiojo leidinio p. 388).

      PRIEDAS

         PASTARAISIAIS METAIS EUROPOS PARLAMENTO PATEIKTOS REKOMENDACIJOS

                  Europos darbuotojų saugos ir sveikatos agentūra

                  2006 m.

                  2007 m.

                  2008 m.

                  2009 m.

                  Veikla

                  Nepateikta

                  Nepateikta

                              —

                              Ragina Agentūrą atlikti diachronišką veiklos, vykdytos šiais ir ankstesniais metais, analizę.

                              —

                              Džiaugiasi tuo, kad Agentūra per pastaruosius trejus metus pastebimai pagerino savo finansų valdymą; skatina ją ir toliau siekti aukščiausių standartų biudžeto planavimo, vykdymo ir kontrolės srityse.

                  Ragina Agentūrą lentelėje, pridedamoje prie kitos Audito Rūmų ataskaitos, pateikti operacijų, atliktų metais, kurių biudžeto įvykdymas tvirtinamas, palyginimą su ankstesnių finansinių metų operacijomis tam, kad biudžeto įvykdymą tvirtinanti institucija galėtų veiksmingiau įvertinti Agentūros metinę veiklą.

                  Agentūros valdymas

                  Nepateikta

                  Nepateikta

                  Agentūros valdymo išlaidos nedidelės (84 narių valdyba ir 64 darbuotojai).

                  Perkelti veiklai skirti asignavimai

                  Nebuvo griežtai laikomasi biudžeto konkretumo principo; direktorius pasirašė 19 sprendimų, pagal kuriuos leidžiama biudžeto skyrių viduje iš vieno punkto į kitą perkelti maždaug 880 000 EUR; nepaisant Finansinio reglamento, valdybai nepateikta reikalinga informacija.

                  Nepateikta

                  Ragina, atsižvelgiant į patikimo finansų valdymo principą, patikslinti biudžeto prognozes taip, kad jos atspindėtų realius poreikius (dabartinė padėtis prieštarauja metinio periodiškumo principui).

                              —

                              Pripažįsta, kad Agentūra į kitus metus perkėlė 3 500 000 EUR, skirtų veiklai (47 % jos veiklai skirtų asignavimų); pabrėžia, kad dėl šios padėties atidėliojamas Agentūros veiklos vykdymas ir prieštaraujama biudžeto metinio periodiškumo principui; taip yra iš dalies todėl, kad svarbūs projektai numatomi keleriems metams.

                              —

                              Ragina Agentūrą sumažinti padidėjusį asignavimų panaikinimo lygį ir informuoti biudžeto įvykdymą tvirtinančią instituciją apie veiksmus, kurių ji ėmėsi.

                  Viešųjų pirkimų procedūros

                  Nepateikta

                  Nepateikta

                  Ragina agentūrą pašalinti problemą, susijusią su viešųjų pirkimų sutartimi, viršijančia nustatytą didžiausią vertę, siekiant vadovautis Europos biudžeto teise.

                  Žmogiškieji ištekliai ir vidaus auditas

                  Nepateikta

                  Nepateikta

                  Ragina Agentūrą imtis veiksmų siekiant įgyvendinti 14 iš 33 rekomendacijų, kurias pateikė Vidaus audito tarnyba, ir pažymi, kad 6 iš jų laikomos labai svarbiomis: t. y. suinteresuotų subjektų lūkesčių valdymas ir tam tikrų kontrolės standartų įgyvendinimas, būtent susijusių su individualių bylų problemomis, metine vidaus kontrolės ataskaita ir vidaus kontrolės procedūrų rėmimu.

                              —

                              Ragina Agentūros apskaitos pareigūną apibūdinti metodiką, taikomą patvirtinant apskaitos sistemą, pritaria, kad reikia plėsti bendradarbiavimą dabartiniame Agentūrų apskaitininkų tinkle siekiant nustatyti bendrus reikalavimus ir parengti bendrą agentūrų apskaitos sistemų patvirtinimo metodiką.

                              —

                              Skatina Agentūrą peržiūrėti kontrolinius sąrašus siekiant suderinti skirtingų finansinių sandorių charakteristikas ir pateikti juos visiems darbuotojams.

                              —

                              Ragina Agentūrą užbaigti savo dokumentacijos procedūras.

                              —

                              Ragina Agentūrą parengti išsamų pagrindinių procesų, kurie turi būti suderinti su reikalaujamomis procedūromis, sąrašą ir jį nuolat atnaujinti.


title: 2011/568/ES: 2011 m. gegužės 10 d. Europos Parlamento sprendimas dėl Europos profesinio mokymo plėtros centro 2009 finansinių metų biudžeto įvykdymo patvirtinimo#2011 m. gegužės 10 d. Europos Parlamento rezoliucija, su pastabomis, sudarančiomis neatskiriamą sprendimo dėl Europos profesinio mokymo plėtros centro 2009 finansinių metų biudžeto įvykdymo patvirtinimo dalį

text:
27.9.2011

               LT

               Europos Sąjungos oficialusis leidinys

               L 250/130

         EUROPOS PARLAMENTO SPRENDIMAS
   2011 m. gegužės 10 d.
   dėl Europos profesinio mokymo plėtros centro 2009 finansinių metų biudžeto įvykdymo patvirtinimo
   (2011/568/ES)
   EUROPOS PARLAMENTAS,

               —

               atsižvelgdamas į Europos profesinio mokymo plėtros centro 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos profesinio mokymo plėtros centro 2009 finansinių metų galutinių metinių ataskaitų kartu su Centro atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo (3), ypač į jo 12a straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A7–0106/2011),

               1.

               patvirtina Europos profesinio mokymo plėtros centro direktoriui, kad Centro 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos profesinio mokymo plėtros centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 130.

      (2)  OL L 248, 2002 9 16, p. 1.

      (3)  OL L 39, 1975 2 13, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2011 m. gegužės 10 d.
      su pastabomis, sudarančiomis neatskiriamą sprendimo dėl Europos profesinio mokymo plėtros centro 2009 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos profesinio mokymo plėtros centro 2009 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos profesinio mokymo plėtros centro 2009 finansinių metų galutinių metinių ataskaitų kartu su Centro atsakymais (1),

                  —

                  atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

                  —

                  atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo (3), ypač į jo 12a straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 4185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A7–0106/2011),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog 2009 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

                  B.

                  kadangi 2010 m. gegužės 5 d. Parlamentas patvirtino Europos profesinio mokymo plėtros centro direktoriui, kad Centro 2008 finansinių metų biudžetas įvykdytas (5), ir savo prie biudžeto įvykdymo patvirtinimo pridėtoje rezoliucijoje, inter alia:

                              —

                              atkreipė dėmesį į tai, kad Centras vėl perkėlė asignavimus (25 % mokėjimų asignavimų, t. y. 1 400 000 EUR),

                              —

                              pabrėžė, kad tai atspindi diferencijuotų asignavimų, skirtų pagrindinės veiklos išlaidoms, programavimo ir priežiūros trūkumus;

                  C.

                  kadangi Centro 2009 m. biudžetas buvo 18 530 000 EUR, t. y. 1 % didesnis nei 2008 finansiniais metais;

         Veikla

                  1.

                  nurodo, jog Audito Rūmai patvirtino, kad biudžeto, kurį sudaro 18 500 000 EUR, metinėse finansinėse ataskaitose teisingai pateikiama Centro 2009 m. gruodžio 31 d. finansinė padėtis ir kad Centro 2009 finansinių metų operacijos buvo atliekamos ir pinigų srautų judėjimas vyko pagal jo finansines taisykles;

                  2.

                  džiaugiasi, kad Audito Rūmai pareiškė, jog Centro 2009 finansinių metų metinėse finansinėse ataskaitose nurodytos operacijos yra teisėtos ir tvarkingos; palankiai vertina tai, kad Centras 2011 m. planuoja pateikti Gantto lenteles su duomenimis apie visas pagrindines veiklos sritis; primena Centrui, kad naudojant šias lenteles galima greitai nustatyti laiką, kurį kiekvienas darbuotojas skiria konkrečiam projektui, ir skatinti vadovautis į rezultatus orientuotu principu;

                  3.

                  džiaugiasi, kad 2009 m. Centras pradėjo taikyti veiklos vertinimo sistemą (VVS) 2009–2011 m. vidutinės trukmės tikslams ir savo metinei veiklos programai vertinti, taip pat džiaugiasi, kad parengė veiklos rodiklių gaires siekdamas stebėti pažangą ir įvertinti našumą, rezultatus ir poveikį; ypač mano, kad įdiegus VVS Centrui bus lengviau valdyti ir vertinti savo poveikį, veiksmingumą, efektyvumą ir svarbą; be to, mano, kad taikant šią sistemą būtų galima dar labiau pagerinti biudžeto pagal veiklos sritis sudarymą ir atidžiau stebėti mokėjimų asignavimus siekiant išvengti perkėlimų;

                  4.

                  ragina Centrą lentelėje, kuri turi būti pridėta prie kitos Audito Rūmų ataskaitos, pateikti aiškų operacijų, atliktų tais metais, kurių biudžeto įvykdymas tvirtinamas, palyginimą su ankstesnių finansinių metų operacijomis, kad biudžeto įvykdymą tvirtinanti institucija galėtų veiksmingiau įvertinti Centro veiklą skirtingais metais;

                  5.

                  domisi Centro veikla, susijusia su Norvegija ir Islandija, ir atkreipia dėmesį į tai, kad jis pateikė planą, kaip suderinti Norvegijos ir Islandijos įnašų naudojimą su Sąjungos subsidijos naudojimu, kuris turėtų būti įgyvendintas iki 2013 m.;

         Žmogiškieji ištekliai

                  6.

                  pažymi, kad Centras, atsižvelgdamas į Audito Rūmų 2009 m. ataskaitoje, kurioje jis buvo skatinamas dar labiau padidinti skaidrumą, pateiktas pastabas padarė įdarbinimo procedūrų pakeitimų; palankiai vertina Centro iniciatyvą, kuri vykdoma nuo 2010 m. birželio mėn., testų raštu ir pokalbių klausimus parengti prieš pradedant pirminę atranką;

         Asignavimų perkėlimas į kitą laikotarpį

                  7.

                  atkreipia dėmesį į tai, kad Centras perkėlė asignavimus į kitą laikotarpį (31 % administracinių išlaidų – II antraštinė dalis) ir panaikino mokėjimų asignavimus (24 % visų asignavimų, skirtų pagrindinės veiklos išlaidoms); atitinkamai ragina Centrą toliau gerinti veiklos programavimą ir stebėseną, taip pat labiau laikytis metinio periodiškumo principo;

         Biudžeto valdymas

                  8.

                  ragina Centrą veiksmingiau laikytis biudžeto konkretumo ir skaidrumo principų; pripažįsta, kad 2010 m. birželio mėn. Centras informavo valdybą apie visus 2009 ir 2010 m. perkėlimus ir nuo to laiko nuolat informuoja valdybą apie perkėlimus, taip pat išaiškino 10 % taisyklę savo naujose finansinių taisyklių, kurias valdyba patvirtino 2010 m. gruodžio mėn., įgyvendinimo taisyklėse;

         Vidaus auditas

                  9.

                  pripažįsta, kad Centras perdavė už biudžeto įvykdymo patvirtinimą atsakingai institucijai Centro direktoriaus parengtą ataskaitą, kurioje apibendrintai pateikiamas Vidaus audito tarnybos (VAT) rekomendacijos turinys, kaip nurodyta finansinio reglamento 72 straipsnio 5 dalyje; nepaisant to, ragina Centro direktorių pateikti konkrečios informacijos apie VAT 2008 m. gruodžio 31 d. pateiktų 15 rekomendacijų ir 2009 m. gruodžio 31 d. – 14 naujų rekomendacijų turinį;

                  10.

                  palankiai vertina tai, kad siekdamas pagerinti metinio viešųjų pirkimų plano sudarymą ir stebėseną 2009 m. Centras įdiegė internetinę viešųjų pirkimų programą;

                  11.

                  pažymi, kad siekdamas dar labiau padidinti turto inventorizacijos vykdymo skaidrumą Centras 2009 m. pradėjo taikyti atnaujintą įsipareigojimų panaikinimo procedūrą; be to, pastebi, kad tais pačiais metais Centras pradėjo grįsti dokumentais pagrindinį kontrolės procesą; atitinkamai ragina Centrą informuoti biudžeto įvykdymą tvirtinančią instituciją apie susijusius veiksmus, kurių ji ėmėsi;

                  12.

                  sveikina Centrą, kuris tapo pirmąja agentūra, 2009 m. savanoriškai atlikusia bandomąjį etinės aplinkos auditą;

                  13.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2011 m. gegužės 10 d. rezoliucijoje (6) dėl agentūrų veiklos, finansų valdymo ir kontrolės.

         (1)  OL C 338, 2010 12 14, p. 130.

         (2)  OL L 248, 2002 9 16, p. 1.

         (3)  OL L 39, 1975 2 13, p. 1.

         (4)  OL L 357, 2002 12 31, p. 72.

         (5)  OL L 252, 2010 9 25, p. 124.

         (6)  Priimti tekstai, P7_TA(2011)0163 (žr. šio Oficialiojo leidinio p. 269).